Din hija ħarsa lejn il-gazzetti ppubblikati llum il-Ħadd 11 ta' Ottubru 2020 Fl-ewwel paġna ta' The Sunday Times of Malta, insibu storja li tgħid li l-Union tal-infermiera u l-qwiebel qalet li l-membri tagħha ser ikunu qegħdin josservaw l-azzjonijiet industrijali u mhux ser ikunu qegħdin jamminstraw il-vaċċin kontra l-influwenza li għandha tibda tingħata mil-lum. Id-Deputat Prim Ministru u Ministru għas-Saħħa Chris Fearne qal li jekk ma jingħatax il-vaċċin, ħajjet il-pazjenti tkun f'riskju akbar mis-soltu minħabba t-theddida tal-Covid-19. Insibu wkoll ritratt antik ta' tabella fil-Miżieb li taqra "żona għall-kaċċa." Għaqdiet mhux governattivi illum waranofsinhar se jorganizzaw mixjiet bi protesta kontra l-konċessjoni tal-art tal-Miżieb u tal-Aħrax lill-kaċċaturi. Storja oħra tikkwota lill-Kap tal-Oppożizzjoni u tal-Partit Nazzjonalista Bernard Grech jesprimi l-fehma li Malta għandha problema bir-razziżmu. It-Torċa Fil-faċċata ta' t-Torċa insibu ritratt tas-Segretarju Parlamentari Clayton Bartolo li ġie kkwotat jgħid li ħadd ma jista' jinnega li l-ħaddiema barranin kienu u għadhom kontributuri importanti. Fi storja oħra li tkompli fil-paġni ta' ġewwa, Dr Mark Xuereb jappella għal aktar investiment fis-saħħa mentali u jgħid li 60% ta' min jikkommetti suwiċidju jkun ra tabib ġimgħa qabel. Fil-faċċata wkoll storja li tgħid li fil-bidu tas-sena d-dieħla se jibda proċess biex tinbena faċilità moderna biex tgħin fil-ġlieda tal-kriminalità organizzata. F'intervista oħra, iċ-Chairman tal-Ozo Group, Mario Muscat jistaqsi min se jaħdem jekk ineħħu l-ħaddiema barranin. Il-Mument Fl-ewwel paġna ta' l-Mument insibu ritratt tal-Kap tal-Oppożizzjoni u tal-Partit Nazzjonalista Bernard Grech li f'intervista ma' din il-gazzetta esprima fost oħrajn il-kuraġġ u l-enerġija għal Partit Nazzjonalista b'saħħtu li jsir l-għażla tal-Maltin. Fi storja oħra l-Partit Nazzjonalista jgħid li huwa importanti li mill-aktar fis terġa tiġi dikjarata emerġenza nazzjonali tas-saħħa pubblika. Fil-faċċata ta' MaltaToday insibu ritratt tal-laqgħa bejn il-Prim Ministru u Mexxej tal-Partit Laburista Robert Abela u l-Kap tal-Oppożizzjoni u tal-Partit Nazzjonalista Bernard Grech. Mar-ritratt insibu titlu dwar stħarriġ li għamlet din il-gazzetta u li juri li l-Partit Laburista naqqas l-appoġġ u Dr Abela naqqas il-fiduċja. Storja oħra tgħid li l-Prim Ministru Robert Abela talab lill-ewroparlamentari laburista Miriam Dalli sabiex titlaq minn Brussell u tiġi tagħmel parti mill-kabinett. Intqal ukoll li l-membru parlamentari Etienne Grech intalab biex filkaż jirriżenja mill-parlament biex ikun iffaċilitat il-proċess ta' co-option. KullĦadd Fl-ewwel paġna ta' Kullħadd insibu ritratt ta' qasam industrijali bl-istorja marbuta miegħu tgħid li l-Awtorità tal-Ippjanar ħabbret li se tibda proċess biex jitneħħew il-limitazzjonijiet fl-għoli tal-bini li bħalissa jikkontrollaw l-iżviluppi fl-oqsma industrijali tal-Imrieħel u tal-Marsa. Storja oħra takkuża lill-Kap tal-Partit Nazzjonalista b'inkompetenza jew b'qerq minħabba dawk li l-gazzetta sejħet kwotazzjonijiet u tabelli ħżiena, konfużjoni fl-istatistika u tbagħbis konvenjenti maċ-ċifri relatati li ġew ippreżentati mad-dokument ta' qabel il-Budget. Storja oħra fl-ewwel paġna tgħid li matul Awwissu kien irreġistrat inqas qgħad, aktar bejgħ u iżjed depożiti mal-banek li ngħad jixhdu li l-irkupru ekonomiku kompla għat-tielet xahar konsekuttiv wara l-injezzjoni tal-pakkett ta' stimolu finanzjarju ta' €900 miljun. Fil-faċċata ta' The Malta Independent on Sunday insibu intervista ma' mart il-Ministru Carmelo Abela, is-Sinjura Melanie Abela li qalet li mill-esperjenza li għaddiet minnha meta għamlet operazzjoni biex jitneħħilha tumur minn moħħha, wieħed għandu jgawdi l-ħajja u jkun grat għaliha. F'intervista oħra din id-darba mal-President tal-Kamra tal-Avukati Louis De Gabriele, qal li d-dewmien fil-Qrati llum m'huma xejn ħdejn li kienu fil-passat iżda għad fadal ħafna xi jsir biex ikun indirizzat id-dewmien. Illum Fl-ewwel paġna ta' Illum insibu ritratt taċ-Chairperson tal-Aġenzija Kulturali għall-Belt Valletta, Jason Micallef li wissa li jekk se jerġgħu jinqabżu l-attivitajiet fil-ġimgħat tal-Milied, f'Jannar u fi Frar se jfallu n-negozji. Żewġ stejjer li jkomplu fil-paġni ta' ġewwa huma waħda dwar il-Patt dwar l-Immigrazzjoni u l-Ażil bil-gazzetta tistaqsi jekk dan hux pass 'il quddiem jew paroli fil-vojt u l-istorja l-0ħra hija dwar il-karriera politika ta' Joseph Muscat bil-gazzetta tgħid li hemm min jadurah u hemm min ma jniżżlux.